Ulven blev første gang set i Danmark i 2012 efter at have været totalt udryddet i 200 år. Otte ulve er vandret over grænsen mellem Tyskland til Danmark og op gennem Jylland. En er død en naturlig død, fire er forsvundet og er med stor sandsynlighed døde uden at være blevet fundet. Eksperter har udtrykt stor bekymring for, at de er blevet ofre for krybskytter. En strejfer alene omkring og to har fundet sammen i et par, der fik otte hvalpe omkring Ulfborg i Midtjylland i 2017. En af dem blev skudt ved Ulfborg (retssagen mod den sigtede ventes at komme for i efteråret), og tre af dem vandrede til Tyskland, hvor en af dem er blevet dræbt i trafikken.

Det er et af de mest og bedst overvågede dyr i den danske natur. Hvert kvartal bliver der udsendt statusrapporter med detaljerede beskrivelser af hver enkelt ulvs færden.

I 2017 rykkede Naturstyrelsen ud til 99 tilfælde af mistanke om ulveangreb på husdyr. 24 af dem var angreb foretaget af ulve - primært voksne får, ganske få lam og i to tilfælde dådyr.

Ifølge erfaringer fra Tyskland er det blot 0,6 procent af ulvens føde, der består af husdyr. Broderparten er rå- og kronvildt, men også vildsvin, harer, kaniner, fugle, fisk, mink, mår, mårhund og ræv.